Ego Egidius, archidiaconus Lingonensis, notum facio universis presentes litteras inspecturis quod Girardus de Sancto Lupo, in presentia mea constitutus, recognovit se dedisse in perpetuam elemosinam pro remedio anime sue et antecessorum suorum Deo et ecclesie beate Marie de Valbeon unum quartallum bladi in molendino de Charmota singulis annis percipiendum, medietatem frumenti et medietatem avene. Et promisit eisdem adversus omnes legitimam ferre guarantiam. Hanc vero elemosinam laudavit Avelina uxor dicti Girardi et Beneoiz et Perrona, liberi predictorum G[irardi] et A[veline]. In cujus rei testimonium, ad utriusque partis petitionem, presentes litteras sigilli mei munimine roboravi. Actum anno gratie M° CC° vicesimo secundo, mense januario.